Document ID: 32013R0232

REGOLAMENT TA’ IMPLIMENTAZZJONI TAL-KUMMISSJONI (UE) Nru 232/2013
tal-15 ta’ Marzu 2013
li jiffissal-prezzijiet tal-bejgħ u l-prezzijiet tal-irtirar tal-Unjoni għall-prodotti tas-sajd elenkati fl-Anness I tar-Regolament tal-Kunsill (KE) Nru 104/2000 għas-sena tas-sajd 2013
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (1), u b’mod partikolari l-Artikolu 20(3) u l-Artikolu 22 tiegħu,
Billi:
(1)
Ir-Regolament (KE) Nru 104/2000 jipprevedi li l-prezzijiet tal-bejgħ u l-prezzijiet tal-irtirar tal-Unjoni għal kull prodott elenkat fl-Anness I tiegħu għandhom jiġu ffissati abbażi tal-freskezza, id-daqs jew il-piż u l-preżentazzjoni tal-prodott bl-applikazzjoni tal-fattur ta’ konverżjoni għall-kategorija tal-prodotti inkwistjoni sa ammont li ma jisboqx id-90 % tal-prezz gwida relevanti.
(2)
Il-prezzijiet tal-irtirar jistgħu jiġu mmultiplikati b’fatturi ta’ aġġustament fil-każ ta’ żoni ta’ ħatt l-art li huma mbiegħda ferm miċ-ċentri ewlenin tal-konsum fl-Unjoni. Il-prezzijiet gwida għas-sena tas-sajd 2013 ġew iffissati għall-prodotti kollha inkwistjoni permezz tar-Regolament tal-Kunsill (UE) Nru 1242/2012 (2).
(3)
Biex ma jixxekkelx l-operat tas-sistema ta’ intervent fis-sena 2013, dan ir-Regolament għandu japplika b’lura mill-1 ta’ Jannar 2013.
(4)
Il-miżuri previsti f’dan ir-Regolament huma skont l-opinjoni tal-Kumitat stabbilita bir-Regolament (KE) Nru 104/2000,
ADOTTAT DAN IR-REGOLAMENT:
Artikolu 1
Il-fatturi ta’ konverżjoni użati għall-kalkolu tal-prezzijiet tal-bejgħ u tal-prezzijiet tal-irtirar tal-Unjoni, kif imsemmi fl-Artikoli 20 u 22 tar-Regolament (KE) Nru 104/2000, għas-sena tas-sajd 2013 fil-każ tal-prodotti elenkati fl-Anness I ta’ dak ir-Regolament, huma stipulati fl-Anness I ta’ dan ir-Regolament.
Artikolu 2
Il-prezzijiet tal-bejgħ u l-prezzijiet tal-irtirar tal-Unjoni applikabbli għas-sena tas-sajd 2013 u l-prodotti li huma konnessi magħhom huma stipulati fl-Anness II.
Artikolu 3
Il-prezzijiet tal-irtirar applikabbli għas-sena tas-sajd 2013 fiż-żoni tal-ħatt l-art li huma mbiegħda ferm miċ-ċentri ewlenin tal-konsum fl-Unjoni, il-fatturi tal-aġġustament użati għall-kalkolu ta’ dawk il-prezzijiet u l-prodotti li magħhom huma konnessi dawk il-prezzijiet huma stipulati fl-Anness III.
Artikolu 4
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2013.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, il-15 ta’ Marzu 2013.

Labels: 2
6